REGOLAMENT TAL-KUMMISSJONI (KE) Nru 1048/2005
tat-13 ta’ Ġunju 2005
li jemenda r-Regolament tal-Kummissjoni (KE) Nru 2032/2003 dwar it-tieni fażi tal-programm ta’ xogħol ta’ 10 snin li jissemma fl-Artikolu 16(2) tad-Direttiva 98/8/KE tal-Parlament Ewropew u tal-Kunsill li jikkonċerna t-tqegħid fuq is-suq ta’ prodotti bijoċidi
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 98/8/KE tal-Parlament Ewropew u tal-Kunsill tas-16 ta’ Frar ta’ l-1998 li tikkonċerna t-tqegħid fuq is-suq ta’ prodotti bijoċidi (1), u b’mod partikolari l-Artikolu 16(2) tagħha,
Billi:
(1)
L-Artikolu 4 tar-Regolament tal-Kummissjoni (KE) Nru 2032/2003 (2) jistipola li, mid-data tad-dħul fis-seħħ, kull sustanza attiva eżistenti li mhix elenkata fl-Anness I ta’ dak ir-regolament għandha tiġi kkunsidrata bħala li ma tqiegħeditx fuq is-suq għal raġunijiet bijoċidi qabel l-14 ta’ Mejju ta’ l-2000. Bħala konsegwenza ta’ dan, il-prodotti bijoċidi li fihom sustanzi attivi li mhumiex elenkati fl-Anness I ma jistgħux jitqiegħdu iktar fuq is-suq, sakemm ma ssirx l-applikazzjoni għall-inklużjoni fl-Anness I jew IA tad-Direttiva 98/8/KE skond l-Artikolu 11 ta’ dik id-Direttiva, u tkun ġiet riċevuta awtorizzazzjoni proviżorja skond l-Artikolu 15(2) ta’ dik id-Direttiva. Madankollu, numru limitat ta’ sustanzi attivi nstabu mill-Istati Membri li ma ġewx identifikati jew innotifikati qabel il-limitu taż-żmien stipolat fir-Regolament (KE) Nru 1896/2000 (3) u (KE) Nru 1687/2002 (4) għalkemm hemm evidenza li dawn kienu jinstabu f’prodotti bijoċidi li tqiegħdu fuq is-suq qabel l-14 ta’ Mejju ta’ l-2000. Uħud minn dawn is-sustanzi attivi huma importanti għall-perspettiva soċjo ekonomika jew għall-protezzjoni tas-saħħa pubblika. Huwa xieraq għalhekk li titfassal lista oħra tas-sustanzi attivi li għandhom jitħallew fis-suq sa l-1 ta’ Settembru 2006.
(2)
Uħud mis-sustanzi li ma kinux inklużi fl-Anness II għar-Regolament (KE) Nru 2032/2003 huma użati għal skopijiet li dwarhom l-Istati Membri jgħidu li hemm evidenza li turi l-bżonn essenzjali għal raġunijiet ta’ saħħa, sigurtà, u l-ħarsien tal-wirt kulturali, jew li l-użu huwa ta’ importanza kritika għall-funzjonament tas-soċjetà fin-nuqqas ta’ alternattivi li jkunu teknikament u ekonomikament fattibbli jew ta’ sustanzi li huma aċċettabbli mil-lat ambjentali jew tas-saħħa. Huwa xieraq għalhekk li tiddaħħal sistema li permezz tagħha tista’ tintalab estensjoni tal-perjodu għat-tqegħid fis-suq ta’ prodotti bijoċidi li jkun fihom dawk is-sustanzi. Estensjoni bħal din għandha tingħata lill-Istat Membru li jagħmel it-talba biss jekk it-talbiet ikunu ġġustifikati, jekk it-tkomplija ta’ l-użu ma tqajjimx tħassib dwar is-saħħa tal-bnedmin u dwar l-ambjent, u, fejn dan ikun f’loku, ikunu qed jiġu żviluppati alternattivi. L-estensjoni għandha jingħata biss l-aktar tard sa l-14 ta’ Mejju ta’ l-2010.
(3)
Skond l-Artikolu 4(2) tar-Regolament (KE) Nru 2032/2003, it-tqegħid fis-suq ta’ prodotii bijoċidi li jkun fihom sustanzi attivi li ma jkunux ġew innotifikati, li ma jkunux ġew innotifikati għat-tipi ta’ prodotti rilevanti, trid tieqaf l-aktar tard sa l-1 ta’ Settembru 2006. Għal ċerti sustanzi jew fil-każ ta’ tlaqqigħat ta’ sustanzi/tipi ta’ prodott li s’issa għadhom ma ġewx innotifikati, hemm issa interess min-naħa ta’ l-operaturi kummerċjali biex iħejju dossiers kompluti bil-għan li jiddaħħlu fl-Anness I jew IA tad-Direttiva 98/8/KE. Huwa għalhekk xieraq, li tiġi introdotta l-possibiltà ta’ tiġdid ta’ l-iskadenza taż-żmien għat-tqegħid fuq is-suq għal tali prodotti bijoċidi li fihom dawn is-sustanzi fit-tipi ta’ prodotti li huma kkonċernati, bil-kondizzjoni li l-operaturi interessati jissottomettu dossiers kompluti qabel l-1 ta’ Settembru ta’ l-2006 sew. Jekk dawn id-dossiers jiġu aċċettati, għandha tkun permessa estensjoni tal-perjodu għat-tqegħid fuq is-suq ta’ dawk is-sustanzi fil-prodotti kkonċernati, li għandu jseħħ parallelament ma’ l-evalwazzjoni tas-sustanzi notifikati għat-tip ta’ prodotti kkonċernati.
(4)
Il-ħidma ta’ evalwazzjoni għandha tinqasam bejn l-awtoritajiet kompetenti ta’ l-Istati Membri kollha. L-Anness V tar-Regolament (KE) Nru 2032/2003 s’issa jinnomina Stati Membri biex jirrappurtaw biss dwar ċerti tlaqqigħat ta’ sustanzi/tipi ta’ prodott. Għaldaqstant jeħtieġ li jinħatru Stati Membri biex jirrappurtaw fuq il-bqija tat-tipi ta’ prodotti, anki fid-dawl ta’ l-adeżjoni ta’ l-Istati l-Membri l-ġodda fl-1 ta’ Mejju 2004. Il-lista ta’ l-awtoritajiet kompetenti għandha tiġi adattata kif meħtieġ.
(5)
Xi operaturi kummerċjali esprimew interess f’illi jadottaw ir-rwol ta’ parteċipanti wara l-pubblikazzjoni min-naħa tal-Kummissjoni ta’ dawk il-każijiet fejn għal tlaqqigħa partikolari ta’ sustanza/tip ta’ prodott, il-parteċipanti kollha rtiraw jew naqsu milli jaqdu l-obbligi tagħhom. Dan seħħ fil-każ ta’ tliet sustanzi, u għalhekk huwa xieraq li dawk is-sustanzi jiġu elenkati, flimkien ma’ l-Istati Membri maħtura biex jirrappurtaw u l-iskadenzi l-ġodda għat-tressiq ta’ dossiers kompluti f’Anness separat.
(6)
Għal għadd ta’ tlaqqigħat eżistenti ta’ sustanzi attivi/tipi ta’ prodott - b’mod partikolari dawk innotifikati għat-tipi ta’ prodott 8 u 14 - il-parteċipanti kollha rtiraw jew naqsu milli jaqdu l-obbligi tagħhom, u l-ebda operatur kummerċjali jew Stat Membru ieħor ma esprima xi interess li jieħu r-rwol ta’ parteċipant fl-iskadenzi stabbiliti. Barra minn hekk, wara li l-awtoritajiet kompetenti u l-Kummissjoni m’ilux ikklassifikaw ċerti prodotti ta’ l-iġjene tal-ħalib bħala prodotti bijoċidi tat-tip 3 kif definiti fl-Anness V għad-Direttiva 98/8/KE, huwa xieraq li jiddaħħlu fl-Anness II ċerti sustanzi użati f’dawk il-prodotti ta’ l-iġjene tal-ħalib fejn produtturi, formulaturi jew assoċjazzjonijiet, bil-fehma li dawn ma kinux jintlaqtu mid-Direttiva 98/8/KE ma ressqux notifiki qabel l-iskadenzi stabbiliti mir-Regolamenti (KE) 1896/2000 u 1687/2002, imma għamlu dan qabel l-adozzjoni ta’ dan ir-Regolament. L-Annessi II u III tar-Regolament (KE) Nru. 2032/2003 għandhom għalhekk jiġu emendati bil-mod rilevanti. L-Anness V, Partijiet A, B, C, u D, u l-Anness VI ukoll għandhom jiġu emendati fid-dawl tad-dispożizzjonijiet li fih dan ir-Regolament.
(7)
Għal sustanza waħda elenkata fl-Annessi I u II tar-Regolament (KE) Nru 2032/2003, jidher numru tas-Servizz tas-Sommarji Kimiċi (CAS) żbaljat u għal ieħor jidher isem komuni żbaljat. Erba’ sustanzi mhumiex elenkati fl-Annessi I u III, minkejja li kienu ġew identifikati fl-iskadenzi stabbiliti mir-Regolament (KE) Nru 1896/2000.
(8)
Ir-Regolament (KE) Nru 2032/2003 għandu għalhekk ikun emendat kif xieraq.
(9)
Il-miżuri pprovduti f’dan ir-Regolament huma skond l-opinjoni tal-Kumitat Permanenti dwar il-Prodotti Bijoċidi,
ADOTTAT DAN IR-REGOLAMENT:
Artikolu 1
Regolament (KE) Nru 2032/2003 hu emendat kif ġej:
(1)
It-titolu ta’ l-Artikolu 3 jinbidel b’dan li ġej:
“Sustanzi Attivi Eżistenti”
(2)
Fl-Artikolu 3, għandu jiġi miżjud il-paragrafu 4 li ġej:
“4. L-Anness VII fih lista tas-sustanzi attivi li ma kinux identifikati jew innotifikati fl-iskadenzi stipulati fir-Regolament (KE) Nru 1896/2000 u r-Regolament (KE) Nru 1687/2002 minkejja li hemm evidenza li kienu jinsabu fis-suq bħala sustanzi attivi fi prodotti bijoċidi qabel l-14 ta’ Mejju ta’ l-2000.”
(3)
L-Artikolu 4 huwa emendat kif ġej:
(a)
Fil-paragrafu 1, l-ewwel subparagrafu jinbidel b’dan li ġej:
“Is-sustanzi attivi elenkati fl-Anness III u l-Anness VII ma jiġux inklużi fl-Annessi I, IA jew IB tad-Direttiva 98/8/KE fil-qafas tal-programm ta’ reviżjoni.”
(b)
Fil-paragrafu 2, l-ewwel subparagrafu jinbidel b’dan li ġej:
“Mingħajr preġudizzju għall-Artiklu 8 tad-Direttiva 98/8/KE, id-data tad-dħul fis-seħħ li minnha l-Istati Membri, skond l-Artikolu 16(3) tad-Direttiva 98/8/KE, iridu jħassru l-awtorizzazzjonijiet jew ir-reġistrazzjonijiet eżistenti ta’ prodotti bijoċidi li fihom is-sustanzi attivi elenkati fl-Anness III u l-Anness VII, u jiżguraw li prodotti bijoċidi tat-tip ma jitqegħdux fis-suq fit-territorju tagħhom, tkun l-1 ta’ Settembru ta’ l-2006.”
(c)
il-Paragrafu 3 jiġi mibdul b’li ġej:
“Mid-data tad-dħul fis-seħħ ta’ dan ir-Regolament, kull sustanza attiva li mhijiex elenkata fl-Anness I jew l-Anness VII se titqies li ma tqegħditx fis-suq għal għanijiet bijoċidi qabel l-14 ta’ Mejju ta’ l-2000.”
(4)
Jiddaħħlu l-Artikoli 4a u 4b li ġejjin:
“Artikolu 4a
Użu essenzjali
1. L-Istati Membri jistgħu jitolbu lill-Kummissjoni għal estensjoni tal-perjodu stipulat fl-Artikolu 4(2) fejn iqisu li sustanza attiva elenkata fl-Anness III jew VII hija essenzjali għalihom għal raġunijiet ta’ saħħa, sigurtà, il-ħarsien tal-wirt kulturali jew hija ta’ importanza kritika għall-funzjonament tas-soċjetà, u fejn ma hemm l-ebda alternattiva li hija teknikament jew ekonomikament fattibbli jew sostitut li huwa aċċetabbli mill-perspettiva ta’ l-ambjent u tas-saħħa.
Ma’ l-applikazzjonijiet irid jiġi ppreżentat dokument li jagħti r-raġunijiet u l-ġustifikazzjonijiet.
2. It-talbiet imsemmija fil-paragrafu jingħaddu mill-Kummissjoni lill-Istati Membri l-oħra u l-pubbliku jingħata aċċess għalihom bil-mezzi elettroniċi.
L-Istati Membri jew kwalunkwe persuna jistgħu jressqu kummenti bil-miktub lill-Kummissjoni matul perjodu ta’ 60 jum wara li tkun saret it-talba.
3. Filwaqt li tqis il-kummenti li tkun irċeviet, il-Kummissjoni tista’, skond l-Artikolu 16(2) tad-Direttiva 98/8/KE, tagħti titwil tal-perjodu stipulat fl-Artikolu 4(2) ta’ dan ir-Regolament għat-tqegħid tas-sustanza fis-suq ta’ l-Istati Membri li jkunu għamlu t-talba sa mhux aktar tard mill-14 ta’ Mejju ta’ l-2010, sakemm l-Istati Membri:
(a)
jiżguraw li t-tkomplija ta’ l-użu hija biss possibbli taħt il-kundizzjoni li l-prodotti li fihom is-sustanza jiġu approvati għall-użu essenzjali maħsub;
(b)
jikkonkludu li, wara li jitqies tat-tagħrif kollu disponibbli, huwa raġonevoli li wieħed jassumi li t-tkomplija ta’ l-użu ma jkollhiex xi effett inaċċettabbli fuq is-saħħa tal-bnedmin jew ta’ l-annimali jew fuq l-ambjent;
(c)
jimponu kull miżura li tkun f’lokha għat-tnaqqis tar-riskju meta titwettaq l-approvazzjoni;
(d)
jiżguraw li prodotti bijoċidi approvati ta’ dan it-tip li jibqgħu fis-suq wara l-1 ta’ Settembru ta’ l-2006 jiġu ttikettati mill-ġdid sabiex jikkonformaw mal-kundizzjonijiet ta’ l-użu stipulati mill-Istati Membri skond dan il-paragrafu; u
(e)
jiżguraw li, fejn dan ikun f’loku, alternattivi għal użi ta’ dan it-tip qed jiġu mfittxija minn dawk li ngħataw l-approvazzjonjiet jew mill-Istati Membri kkonċernati, jew li qed jitħejja dossier sabiex jiġi ppreżentat skond il-proċedura stipulata mill-Artikolu 11 tad-Direttiva 98/8/KE mhux iktar tard mill-14 ta’ Mejju ta’ l-2008.
4. L-Istati Membri kkonċernati kull sena jridu jinfurmaw lill-Kummissjoni dwar l-applikazzjoni tal-paragrafu 3 u b’mod partikolari dwar l-azzjonijiet meħuda skond il-punt (e).
5. L-Istati Membri jistgħu f’ kull żmien jirrevedu l-approvazzjonijiet għall-prodotti bijoċidi li għalihom il-perjodu għat-tqegħid fuq is-suq ġie estiż skond il-paragrafu 3. Kull meta jkun hemm raġuni li wieħed jifhem li l-kondizzjonijiet stipolati fil-punti (a) sa (e) ta’ dak il-paragrafu m’għadhomx iktar milħuqa, l-Istati Membri kkonċernati għandhom mingħajr telf ta’ żmien jieħdu passi sabiex jirrimedjaw is-sitwazzjoni jew jekk dak ma jkunx possibbli, jirtiraw l-approvazzjonijiet tal-prodotti bijoċidi kkonċernati.
Artikolu 4b
Estensjoni ta’ l-iskadenza għat-tqegħid fis-suq
1. Produtturi, formulaturi, assoċjazzjonijiet jew persuni oħra jistgħu japplikaw għal titwil tal-perjodu stipulat fl-Artikolu 4(2) għat-tqegħid fis-suq ta’ prodotti bijoċidi li jkun fihom is-sustanzi attivi msemmija f’dak il-paragrafu billi għal kull tilqigħa kkonċernata ta’ sustanza attiva u tip ta’ prodott li tkun konformi mal-kundizjonjiet fl-Anness IV jippreżentaw dossier komplut lill-awtorità kompetenti sa mhux iktar tard mill-1 ta’ Marzu ta’ l-2006.
2. L-Istat Membru li jirċievi jrid jivverifika jekk id-dossier imsemmi fil-paragrafu 1 għandux jiġi aċċtettat bħala wieħed komplut skond l-Artikolu 9(1) sa (4).
Jekk id-dossier jiġi aċċettat bħala wieħed komplut it-tilqigħat sustanzi attivi/tipi ta’ prodott jiddaħħlu fl-Anness II u l-Anness V u, fejn dan ikun f’loku, jitneħħew mill-Anness II jew VII.
3. Għat-tipi ta’ prodott għajr 8 u 14, l-evalwazzjoni tad-dossiers tibda fl-istess waqt li tinbeda l-evalwazzjoni tad-dossiers għal sustanzi attivi oħra ta’ l-istess tip(i) ta’ prodott kif speċifikat fl-Anness V.”
(5)
L-Artikolu 5 huwa emendat kif ġej:
(a)
Fil-paragrafu 2, dan li ġej jiddaħħal bħala t-tielet u r-raba’ sub-paragrafi:
“L-Istati Membri li jirrappurtaw maħtura biex jirrevedu s-sustanzi attivi eżistenti elenkati fl-Anness II rigward it-tipi ta’ prodott 1 sa 6 u 13 huma speċifikati fil-parti C ta’ l-Anness V.
L-Istati Membri li jirrappurtaw maħtura biex jirrevedu s-sustanzi attivi eżistenti elenkati fl-Anness II rigward it-tipi ta’ prodott 7, 9 sa 12, 15, 17, 20, 22 u 23 huma speċifikati fil-parti C ta’ l-Anness V.”
(b)
Fil-paragrafu (4), id-data “l-1 ta’ Lulju ta’ l-2003” tinbidel minn “l-1 ta’ Marzu ta’ l-2005”.
(6)
Fl-Artikolu 7, jiżdied it-tielet paragrafu kif ġej:
“Madankollu, kull Stat Membru li jixtieq li jirċievi kopji biss f’forma elettronika jew f’għadd differenti ta’ kopji għandu jinforma lill-Kummissjoni, li tippubblika dik l-informazzjoni bil-mezzi elettroniċi. Jekk l-Istat Membru wara jiddeċiedi mod ieħor, għandu jinforma lill-Kummissjoni mingħajr dewmiem bla bżonn, u l-Kummissjoni taġġorna l-informazzjoni li tkun ippublikat b’dan it-tagħrif.”
(7)
fl-Artikolu 8(4), jiżdied ir-raba’ sub-paragrafu kif ġej:
“Is-sustanzi attivi kkonċernati, l-Istati Membri li jirrappurtaw u l-iskadenzi ġodda jiġu elenkati fl-Anness VIII. L-Anness V jiġi aġġornat f’dan is-sens.”
(8)
L-Anness I huwa emendat b’konformità ma’ l-Anness I għal dan ir-Regolament.
(9)
L-Anness II jinbidel mit-test li jidher fl-Anness II għal dan ir-Regolament.
(10)
L-Anness III huwa emendat b’konformità ma’ l-Anness III għal dan ir-Regolament.
(11)
L-Anness V huwa emendat b’konformità ma’ l-Anness IV għal dan ir-Regolament.
(12)
L-Anness VI jinbidel mit-test li jidher fl-Anness V għal dan ir-Regolament.
(13)
It-test fl-Anness VI ta’ dan ir-Regolament jiżdied bħala l-Anness VII.
(14)
It-test fl-Anness VII ta’ dan ir-Regolament jiżdied bħala l-Anness VIII.
Artikolu 2
Dħul fis-seħħ
Dan ir-Regolament għandu jidhol fis-seħħ fl-għoxrin jum wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Maghmul fi Brussell, nhar it-13 ta’ Ġunju 2005.